Oficialusis leidinys L 260 , 19/10/1993 p. 0005 - 0006

specialusis leidimas suomių kalba: skyrius 3 tomas 53 p. 0062

specialusis leidimas švedų kalba: skyrius 3 tomas 53 p. 0062



Komisijos reglamentas (EEB) Nr. 2837/93 1993 m. spalio 18 d. nustatantis išsamias Tarybos reglamento (EEB) Nr. 2019/93 taikymo taisykles alyvų giraičių išsaugojimui tradiciniuose alyvų auginimo plotuose EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1993 m. liepos 19 d. Tarybos reglamentą (EEB) Nr. 2019/93, nustatantį konkrečias priemones mažosioms Egėjo saloms dėl tam tikrų žemės ūkio produktų [1], ypač į jo 11 straipsnio 2 dalį, kadangi Reglamentu (EEB) Nr. 2019/93 numatoma skirti pastovaus dydžio metinę pagalbą vienam hektarui alyvų giraitėms išsaugoti tradiciniuose alyvų auginimo plotuose, jei alyvų giraitės saugomos ir prižiūrimos tinkamomis auginimo sąlygomis; kadangi, todėl turi būti nustatytos išsamios minėtos pagalbos sistemos taikymo taisyklės, tarp jų pagalbos skyrimą reglamentuojančios sąlygos ir su tikrinimu susijusius nuostatos; kadangi, atsižvelgiant į nevienodas auginimo sąlygas ir tradicinę patirtį atitinkamuose regionuose, tinkamos alyvų giraičių priežiūros sąlygos turi būti paremtos priežiūros darbais, pripažintais reikalingais remiantis vietos patirtimi ir tradicijomis; kadangi šiame reglamente numatytos priemonės atitinka Riebalų ir taukų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Pastovaus dydžio pagalba vienam hektarui alyvų giraitėms išsaugoti, numatyta Reglamento (EEB) Nr. 2019/93 11 straipsnyje, skiriama plotams: a) kurių mažiausias tankumas yra 50 alyvmedžių viename hektare; b) kuriuose gerai alyvų giraičių būklei išsaugoti skirtas darbas, pripažintas kaip reikalingas remiantis vietos patirtimi ir tradicijomis, atliekamas deramai; c) kuriuose auginamos alyvų aliejui išgauti skirtos alyvų giraitės ir kurių pasėliai deklaruojami remiantis Tarybos reglamento (EEB) Nr. 2261/84 [2] 3 straipsniu; d) dėl kurių 2 straipsnyje nustatyta tvarka pateikta pagalbos paraiška. 2 straipsnis 1. Suinteresuoti augintojai vėliausiai iki kiekvienų metų birželio 15 dienos pateikia pagalbos paraišką kompetentingai institucijai. Tačiau 1993 metams minėta paraiška pateikiama iki 1993 m. lapkričio 30 d. Jei paraiška atsiunčiama pasibaigus pateikimo terminui, išskyrus force majeure atvejus, pagalbos suma, kurią augintojas turėjo teisę gauti pateikęs paraišką laiku, sumažinama 1 % už kiekvieną darbo dieną. Ilgiau negu 20 dienų vėluojančios paraiškos nepriimamos. Pagalba išmokama per laikotarpį nuo kiekvienų metų spalio 16 d. iki lapkričio 30 d. Tačiau 1993 metams mokėjimas atliekamas vėliausiai iki 1993 m. gruodžio 31 d. 2. Pagalbos paraiškoje turi būti nurodomi šie privalomieji duomenys: - pareiškėjo pavardė, vardas ir adresas, - dirbamos žemės paviršiniai plotai hektarais, - alyvmedžių skaičius, - alyvų aliejui išgauti auginamų alyvmedžių giraičių atveju – nuoroda į paskutinę pateiktą pasėlių deklaraciją, - žemės registro nuoroda į paviršinius plotus arba lygiavertė už plotų tikrinimą atsakingos institucijos pripažįstama nuoroda. 3 straipsnis Graikija, siekdama patikrinti, ar laikomasi pagalbos skyrimo sąlygų, atlieka administracinius patikrinimus ir patikrinimus vietoje. Patikrinimai vietoje turi apimti ne mažiau negu 10 % iš kiekvieno nomo pateiktų pagalbos paraiškų. Tačiau pirmaisiais paraiškų pateikimo metais ši procentinė dalis sumažinama iki 5 %. Kuriame nors nome nustačius didelį pažeidimų skaičių, kompetentingos institucijos atitinkamais metais atlieka tolesnius patikrinimus ir didina tikrinamų iš to nomo pateiktų paraiškų procentinę dalį. Vietoje tikrintinas paraiškas nustato kompetentinga institucija, visų pirma remdamasi rizikos analize ir stengdamasi užtikrinti, kad būtų atrinkta reprezentatyvioji imtis. Patikrinimų vietoje metu: - matuojami visi paraiškoje nurodyti plotai, - tikrinama, ar alyvmedžių giraitės prižiūrimos tinkamomis auginimo sąlygomis, - tikrinama, ar laikomasi mažiausio leistino tankumo reikalavimas. 4 straipsnis 1. Nustačius, kad faktiškas plotas yra didesnis už pagalbos paraiškoje nurodytą plotą, pagalba skaičiuojama remiantis deklaruotu plotu. 2. Patikrinimo metu nustačius, kad deklaruojamas plotas yra iki 20 % didesnis už faktiškai išmatuotą, pagalba skaičiuojama remiantis faktiškai išmatuotu plotu atėmus nustatytą perviršį. 3. Jei perviršis didesnis už 2 dalyje nustatytą ribą, dėl atitinkamų metų pateikta paraiška atmetama. Jei paraiška tyčia suklastojama arba neteisingai užpildoma dėl pareiškėjo didelio neatsargumo, jis praranda teisę gauti pagalbą ir ateinančiais metais. 4. Neįvykdžius su tinkama alyvmedžių giraičių priežiūra arba mažiausiu leistinu tankumu susijusių reikalavimų, pagalba neskiriama. 5. Jei dėl tam tikrų pareiškėjo veiksmų, išskyrus force majeure atvejus, patikrinimo atlikti neįmanoma, pagalba atitinkamiems metams neskiriama. Suinteresuotoji šalis per 10 dienų nuo numatytos patikrinimo dienos pateikia kompetentingoms institucijoms rašytinį force majeure sudarančių aplinkybių įrodymą. 5 straipsnis Graikija iki kiekvienų metų gruodžio 31 d. praneša Komisijai: 1) pagalbos paraiškų skaičių ir pagalbą gaunančius plotus hektarais ir pagal nomus; 2) patikrintų paraiškų ir plotų procentinę dalį; 3) paraiškų skaičių, pažeidimus ir atitinkamus plotus. 1993 metams informacija pateikiama vėliausiai iki 1994 m. vasario 28 d. 6 straipsnis 1. Tais atvejais, kai pagalba suteikiama be pagrindo, kompetentingi skyriai išieško sumokėtas sumas ir palūkanas, apskaičiuotas už laikotarpį nuo pagalbos išmokėjimo dienos iki jos faktiško išieškojimo. Palūkanų norma yra tokia, kokia pagal nacionalinius įstatymus taikoma panašioms išieškojimo operacijoms. 2. Išieškota pagalba ir palūkanos pervedamos mokėjimo skyriams ar įstaigoms, kurios atskaito atitinkamą sumą, proporcingą Bendrijos finansavimo normai, nuo išlaidų, finansuojamų iš Europos žemės ūkio orientavimo ir garantijų fondo. 7 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1993 m. spalio 18 d. Komisijos vardu René Steichen Komisijos narys [1] OL L 184, 1993 7 27, p. 1. [2] OL L 208, 1984 8 3, p. 3. --------------------------------------------------